Jens Hald Madsen (V), 2000-11-02:
Venstre er glad for den her etablering.
Vi ønsker at styrke det danske erhvervsliv så meget som muligt.
Det, vi ser som en problemstilling og meget længe har set som en problemstilling, er spørgsmålet om koordination, nemlig koordination mellem ministerier, koordination mellem de forskellige støtteordninger, så det bliver så gennemskueligt som overhovedet muligt for den enkelte virksomhed.
Men vi kan jo stadig væk se, at der har været en gevaldig slåskamp mellem Udenrigsministeriet og Erhvervsministeriet.
Når jeg ser på den besvarelse, der er kommet fra Erhvervsministeriet, så virker det jo, som om der stadig væk er nogen tumult, da man ligesom gerne vil have, at det skal være nævnt, at den her aftale er mellem de tre involverede ministerier, og det synes de nok i langt højere grad skulle være afspejlet i lovforslaget. Man lægger megen vægt på, at bestyrelsen skal sikre en central og ægte indflydelse.
Det kan jo lyde, som om den ægte indflydelse måske ikke er til stede.
Det ved jeg ikke, men hvorfor skriver man det ellers på den her måde?
Man skriver videre, at man lægger vægt på, at bestyrelserne skal være udpeget efter drøftelse med erhvervsministeren og fødevareministeren, men er det et problem, spørger jeg blot? Jeg er da også glad for, at der lægges vægt på, at bestyrelsens medlemmer er aktive erhvervsfolk, men jeg kan også forstå, at det bliver sådan. Det vigtige er selvfølgelig, at de, der bliver udpeget fra det danske erhvervsliv, har så bred en spredning som overhovedet muligt, for der er meget forskel på de forskellige virksomheder - på en mindre virksomhed og så en større virksomhed.
Der er også kulturmæssigt meget forskel på dem, der er administrerende direktører, og dem, der direkte er ejere af deres egen virksomhed.
Det skal man også tænke på.
Til sidst står der i udkastet fra Erhvervsministeriet - der må have indsneget sig en fejl - at det er »Udenrigsministeriets medlem«, hvor der skulle have stået »Danmarks Eksportråds medlem«. Jeg må sige, at det lyder lidt som en børnehave.
Det er ganske udmærket med Danmarks Eksportråd - det støtter Venstre fuldt ud - men jeg synes bare, at når man ser f.eks. det udkast fra Erhvervsministeriet, så giver det faktisk udtryk for den manglende koordination, der er mellem ministerier, og jeg tror også, at hvis der er manglende koordination mellem ministerierne, så kunne man opleve, at der også er manglende koordination mellem de mange støtteordninger, der eksisterer til det danske erhvervsliv.
Det vil jeg appellere til at man kigger nøjere på, for det her er jo altså ikke et spørgsmål om, at embedsmændene, ministrene og ministerierne skal kæmpe om, hvem der skal administrere de forskellige støtteordninger, men det er faktisk et spørgsmål om, hvordan vi mest optimalt kan udnytte de ressourcer, der er til rådighed for det danske erhvervsliv, uanset om det er i Erhvervsministeriets eller Udenrigsministeriets regi.
Jeg vil gerne sige, at Venstre er glade for, at det ligger i Udenrigsministeriet.
Vi mener faktisk, at de aktiviteter, som går ud over de danske grænser, skal koordineres af Udenrigsministeriet.
Udenrigsministeriet har i forvejen stort besvær med at holde sammen på mange af de forskellige andre støtteordninger, der bliver foretaget af Danmark og ud til det ganske udland, som ikke rigtigt bliver koordineret af Udenrigsministeriet.
Så jo mere, der kan blive samlet i Udenrigsministeriet og koordineret derfra, hvor man skaffer sin fagekspertise fra de forskellige fagudvalg, desto bedre er det.
Venstre kan støtte forslaget.